বস্তুত কৃষ্ণই এই তথ্য যুধিষ্ঠিরকে জানান যে জরাসন্ধ ৮৬ জন রাজাকে কারাগারে বন্দি করে রেখেছেন। আরও ১৪ জন রাজাকে বন্দি করতে পারলে ১০০ জন হবে। তখন এঁদের তিনি শিবের উদ্দেশে বলি দেবেন। কৃষ্ণ জানতেন এই বলি দেওয়ার ঘটনাটি যতই নিন্দনীয় হোক; যদি জরাসন্ধ তা সংঘটিত করতে পারেন তবে তিনি আরও ক্ষমতাশালী, আরও অপ্রতিরোধ্য হয়ে উঠবেন। সমগ্র আর্যাবর্ত, ভক্তিতে না হোক ভয়ে বশ্যতা স্বীকার করে নেবে জরাসন্ধের। সামরিক ক্ষমতায় জরাসন্ধকে হারানো সম্ভব নয় বলে দ্বন্দ্বযুদ্ধের পরিকল্পনা করেন কৃষ্ণ। মানবচরিত্র খুব ভাল বুঝতেন বলেই কৃষ্ণ যুধিষ্ঠিরকে এ-ও বলেন যে জরাসন্ধ বাহুবলে দর্পিত; অর্জুন বা কৃষ্ণ নয়, ভীমকেই তিনি মল্লযুদ্ধে আহ্বান করবেন।